(Foto: Facebook/MagiCAMP)

Biroul MagiCAMP a fost spart noaptea trecută, a anunțat fostul ministrul al Sănătății, Vlad Voiculescu, cofondatorul MagiCAMP. Persoane care se pare că au purtat mânuși au furat jumătate dintre laptopuri, deși aveau la dispoziție și o sumă de bani. Melania Medeleanu, care lucrează cu Vlad Voiculescu la MagiCAMP, spune că mare parte din munca fundației s-a evaporat odată cu furtul de marți noapte.

„În noaptea asta, biroul MagiCAMP a fost spart.

Nu știu dacă am fost vizat eu, organizația sau pur și simplu niște obiecte.

Cei care au intrat au purtat mănuși și au forțat fereastra. Au furat doar jumătate din laptopurile din birou, nu s-au atins de banii care erau la vedere pe raft, de restul tehnicii de calcul sau de cheia de la mașina parcată în fața blocului.

Dacă au fost pur și simplu hoți... și dacă au vrut pur și simplu să facă rost de bani... îi rugăm să le aducă înapoi astăzi. Dincolo de obiectele pe care ar putea primi câteva sute de euro, este munca de luni de zile a echipei care organizează taberele pentru copii cu afecțiuni grave și toate celelalte proiecte MagiCAMP”, a scris Vlad Voiculescu pe contul său de Facebook.

Anual, zeci de copii bolnavi de cancer vin în tabăra MagiCAMP, în comuna Brăneşti, unde sunt îngrijiţi de voluntari coordonaţi de Vlad Voiculescu şi Melania Medeleanu.



„Și da, îți vine să urli. Și da, îți vine să pleci. Să te duci și să nu mai arunci nicio privire înapoi”



Mesajul Melaniei Medeleanu:

„Lucrăm pe laptopuri donate de oameni buni. Nu sunt cele mai performante, dar pentru ce facem noi sunt foarte bune. Dincolo de ce se vede concret în taberele MagiCAMP, în proiectele noastre - MagicBOX sau MagicHOME, munca noastră înseamnă mii de telefoane, mesaje, tabele, prezentări, liste cu sponsori, contacte, fotografii, filmulețe ale copiilor pe care i-am întâlnit.

Mare parte din toate astea s-au evaporat în această noapte.

LA 22:30 încuiam ușa biroului. La prima oră, un pahar cu apă vărsat pe o masă, birourile goale și un geam deschis.

Și gata. Munca noastră de atăta amar de vreme s-a topit.

Pozele copiilor noștri curcubeu sunt pe pereți: nu vrem să-i uităm niciodată. Oare hoții ăștia sau ce-or fi ei, or fi aruncat vreo privire pe pereți înainte de a ne înșfăca munca?

Și da, îți vine să urli. Și da, îți vine să pleci. Să te duci și să nu mai arunci nicio privire înapoi.

Dacă, prin absurd, pe olx sau mai știu eu prin ce tomberon, munca noastră intră în posesia cuiva, îl rugăm să ne-o aducă înapoi. Știu, e absurd. Încercăm totuși.”